bluuebunny/crossref_metadata_2025 huggingface dataset:
Landslide monitoring using remote sensing, GNSS, GIS methods and interferometric techniques
Authors: Κυρίου Αγγελική
Published: November 2021

Οι κατολισθήσεις αποτελούν ανά τον κόσμο μια από τις πιο διαδεδομένες φυσικές καταστροφές. Οι σοβαρές και καταστροφικές συνέπειες τους πλήττουν τόσο την ανθρώπινη υπόσταση όσο και το φυσικό περιβάλλον. Τα επόμενα χρόνια αναμένεται μια αύξηση στον αριθμό εκδήλωσης κατολισθήσεων, για το λόγο αυτό οι επιστήμονες προσπαθούν να αναπτύξουν μεθοδολογίες, πρακτικές και σχέδια τόσο προς την κατεύθυνση της διασφάλισης της ασφάλειας όσο και στη μείωση του κινδύνου. Σε αυτό το πλαίσιο η αλματώδης πρόοδος και η μεγάλη ποικιλία των τεχνολογιών τηλεπισκόπησης έχει βελτιώσει σημαντικά τις επιστημονικές δυνατότητες για τη χαρτογράφηση και την παρακολούθηση των κατολισθήσεων. Η συγκεκριμένη διατριβή έχει ως στόχο την παροχή γνώσης όσον αφορά τη χαρτογράφηση και παρακολούθηση κατολισθαίνουσων περιοχών, χρησιμοποιώντας δεδομένα τηλεπισκόπησης με χαμηλό κόστος, μετρήσεις από το Παγκόσμιο Δορυφορικό Σύστημα Πλοήγησης (GNSS) και μεθόδους Γεωγραφικών Συστημάτων Πληροφοριών (ΓΣΠ). Ειδικότερα, εικόνες ραντάρ συνθετικού ανοίγματος, πολυφασματικές εικόνες, εικόνες από Συστήματα μη Επανδρωμένων Αεροσκαφών (ΣμηΕΑ), νέφη σημείων από επίγειους σαρωτές λέιζερ συλλέχθηκαν και επεξεργάστηκαν κατάλληλα. Αξίζει να αναφερθεί ότι η έρευνα υποστηρίχθηκε από την εκτέλεση μετρήσεων με τη χρήση του παγκόσμιου δορυφορικού συστήματος πλοήγησης καθώς και από την εφαρμογή πολλαπλών μεθόδων Γεωγραφικών Συστημάτων Πληροφοριών. Ως περιοχές έρευνας ορίστηκαν τέσσερις ζώνες αστάθειας με διαφορετικά χαρακτηριστικά (περιοχή, τοπογραφία, λιθολογία, μηχανισμός αστοχίας κ.λπ.), ενώ για κάθε περιοχή μελέτης επιλέχθηκε ένας διαφορετικός συνδυασμός δεδομένων τηλεπισκόπησης προκειμένου να προσδιοριστεί ο καταλληλότερος τύπος δεδομένων όσον αφορά τη χαρτογράφηση και παρακολούθηση των κατολισθήσεων. Η αξιολόγηση των αποτελεσμάτων απέδειξε ότι η συνδυαστική χρήση ποικίλων δεδομένων τηλεπισκόπησης συμβάλει στην επίτευξη μιας πιο ολοκληρωμένης έρευνας. Επιπροσθέτως, πραγματοποιήθηκε μια προσπάθεια κατάρτισης ενός οδηγού σχετικού με την κατάλληλη επιλογή δεδομένων τηλεπισκόπησης λαμβάνοντας υπόψιν τα χαρακτηριστικά της κατολίσθησης (μέγεθος, όγκος, τοπογραφία κ.λπ.).
Η συμβολή του Κωνσταντίνου Καλαντζή στη διαμόρφωση των σύγχρονων διδακτικών μεθόδων για την αγωγή Ατόμων με Ειδικές Ανάγκες στην Ελλάδα
Authors: Τσιώλης Σωτήριος
Published: November 2021

Σκοπός της διατριβής ήταν η ανάδειξη της συμβολής του Κώστα Καλαντζή στην ανάπτυξη της Ειδικής Αγωγής στην Ελλάδα. Στα πλαίσια της διατριβής ερευνήθηκε η σχετική δημοσιευμένη βιβλιογραφία και αρθρογραφία και αρχειακό υλικό. Με βάση τη μελέτη των προηγούμενων αναδείχθηκαν οι μεθοδολογικές παραδοχές, το εννοιολογικό και το κοινωνικοοικονομικό πλαίσιο. Εξετάσαμε επίσης τις επιρροές του Καλαντζή από τη γερμανόφωνη Θεραπευτική Παιδαγωγική, ενώ αναδείξαμε πλευρές της βιογραφίας του. Ασχοληθήκαμε ακόμη με την δράση του στα ιδρύματα και τις δομές της Ειδικής Αγωγής Πιο αναλυτικά στην προκείμενη διατριβή παρουσιάσαμε τις απόψεις του Καλαντζή για την οριοθέτηση και τη συγκρότηση της Θεραπευτικής Παιδαγωγικής και σε σύγκριση με τις απόψεις όλων των άλλων που εργάστηκαν στο συγκεκριμένο επιστημονικό κλάδο. Πιο συγκεκριμένα εξετάσαμε τις ενότητες του ορισμού και της ορολογίας, των σκοπών, της διάγνωσης, της κοινωνικής εργασίας, της παιδαγωγικής θεραπείας, της διδακτικής, του ειδικού παιδαγωγού και της συνεργασίας των γιατρών και των παιδαγωγών. Το βασικό συμπέρασμα της διατριβής είναι ότι η συμβολή του Καλαντζή είναι μοναδική και ιδιαίτερα σημαντική για την ανάπτυξη της Ειδικής Αγωγής στην Ελλάδα.
Essays in industrial and economic impact analysis
Authors: Μουστάκας Αλέξανδρος
Published: November 2021

Αυτή η μελέτη εξετάζει τον τρόπο με τον οποίον οι εκπτώσεις στο λιανικό εμπόριο επηρεάζουν την μέτρηση του πληθωρισμού, περιγράφει μία νέα μέθοδο ενημέρωσης πινάκων Εισροών-Εκροών και παρουσιάζει μία νέα μέθοδο κατασκευής Πολυπεριφερειακών πινάκων Εισροών-Εκροών. Συγκεκριμένα, η μελέτη εξετάζει τις αποκλίσεις μεταξύ των πληθωριστικών τάσεων που προκύπτουν από τον ελληνικό Δείκτη Τιμών Καταναλωτή κατά την περίοδο 2008-2013, κατά τα πρώτα έτη της οικονομικής κρίσης στην Ελλάδα, και των πραγματικών μεταβολών στο κόστος ζωής όπως το εκλαμβάνουν οι καταναλωτές, εστιάζοντας στις επιδράσεις των εκπτώσεων και των συναφών προωθητικών ενεργειών στο λιανεμπόριο. Η μελέτη παρουσιάζει ένα ποσοτικό παράδειγμα, το οποίο αναδεικνύει ότι οι πληθωριστικές τάσεις για μία κατηγορία προϊόντων σε αυτήν την περίοδο λαμβάνοντας υπ΄οψιν τις εκπτώσεις διαφέρουν σημαντικά από τις αντίστοιχες πληθωριστικές τάσεις των ονομαστικών τιμών αυτών των προϊόντων, όπως καταγράφονται στον Δείκτη Τιμών Καταναλωτή. Περεταίρω, η μελέτη παρουσιάζει μία νέα μέθοδο ενημέρωσης πινάκων Εισροών-Εκροών, βασισμένη στον τετραγωνικό προγραμματισμό, η οποία επιτρέπει τον εξωγενή καθορισμό τόσο της αξίας παραγωγής όσο και της προστιθέμενης αξίας ανά κλάδο, επιλύοντας έτσι ένα κοινό πρόβλημα των υπαρχουσών εναλλακτικών μεθόδων. Με την εκτέλεση μίας σειράς προσομοιώσεων, η μελέτη καταδεικνύει ότι η προτεινόμενη μέθοδος έχει πολύ χαμηλότερη συχνότητα αποτυχίας και παράγει συχνά ακριβέστερες εκτιμήσεις από ότι υπάρχουσες μέθοδοι. Επιπροσθέτως, η μελέτη παρουσιάζει μία νέα μέθοδο κατασκευής Πολυπεριφερειακών πινάκων Εισροών-Εκροών. Η μελέτη καταδεικνύει ότι η προτεινόμενη μέθοδος, η οποία βασίζεται στον γραμμικό προγραμματισμό, παράγει πιο ρεαλιστικές εκτιμήσεις της περιφερειακής και κλαδικής δομής μίας οικονομίας από ότι υπάρχουσες εναλλακτικές μέθοδοι, ενώ οδηγεί σε εκτιμήσεις ισχυρότερων ροών δια-περιφερειακού εμπορίου, ξεπερνώντας έτσι μία κοινή αδυναμία των υπαρχουσών μεθόδων. Επιπλέον, η προτεινόμενη μέθοδος συντηρεί ακέραιη την τεχνολογική δομή της οικονομίας, όπως υποδηλώνεται από τον υποκείμενο εθνικό πίνακα Εισροών-Εκροών.
Κλινικές δοκιμές φαρμάκων
Authors: Σκουτέλη Αικατερίνη
Published: November 2021

Οι κλινικές δοκιμές αποτελούν μια πολυσύνθετη, δαπανηρή και χρονοβόρα διαδικασία που έχει ως στόχο τη διακρίβωση της ασφάλειας και αποτελεσματικότητας νέων φαρμάκων και θεραπειών. Η ίδια η ιστορία, με την πρόσφατη, μάλιστα, πανδημία της νόσου του COVID-19, έχει δείξει ότι οι κλινικές δοκιμές μπορούν να απαντήσουν σε σύνθετα ερωτήματα και να δώσουν λύσεις σε περιπτώσεις έκτακτης ανάγκης στον τομέα της υγείας. Η παρούσα μελέτη πραγματεύεται τις συμβατικές σχέσεις που δημιουργούνται μεταξύ των εμπλεκόμενων, σε μια κλινική δοκιμή, μερών (χορηγός, νοσοκομείο, κύριος ερευνητής, συμμετέχων). Παράλληλα, εξετάζεται και διερευνάται η αστική ευθύνη στο πλαίσιο μιας κλινικής δοκιμής. Ευθύνη μπορεί να στοιχειοθετηθεί τόσο επί τη βάσει των συμβάσεων που συνάπτουν τα μέρη όσο και επί τη βάσει των διατάξεων περί αδικοπραξίας. Τέλος, αναλύονται δύο ειδικότερα ζητήματα που απασχολούν και προβλέπεται να απασχολήσουν ακόμα περισσότερο τον χώρο των κλινικών δοκιμών στο μέλλον. Πρόκειται για την προστασία προσωπικών δεδομένων στο πλαίσιο μιας κλινικής δοκιμής και τη διενέργεια κλινικών δοκιμών από απόσταση, η οποία εντάσσεται στη γενικότερη προβληματική με όλες τις επακόλουθες προκλήσεις που παρουσιάζει η ηλεκτρονική υγεία (eHealth).
Έλεγχος πραγματικού χρόνου για ασύρματα δικτυωμένα συστήματα πολλαπλών καναλιών με τεχνικές σσφαλούς μεταγωγής
Authors: Γιάνναρης Γεώργιος
Published: November 2021

Ο στόχος αυτής της διατριβής είναι να παρατάξει και να αναπτύξει κατάλληλους αλγόριθμους για να ξεπεράσει το πρόβλημα του ασύρματου απομακρυσμένου ελέγχου που είναι η παρουσία χρονομεταβλητών καθυστερήσεων που επιβάλλονται από την ασύρματη επικοινωνία δικτύου μεταξύ αισθητήρων και ελεγκτή και μεταξύ ελεγκτή και ενεργοποιητών. Από τεχνολογική άποψη, ο στόχος είναι να αναπτυχθεί μια νέα υποδομή επικοινωνίας, μειώνοντας τις καθυστερήσεις. Αν και οι καθυστερήσεις στην επικοινωνία θα είναι προσωρινά μικρότερες, θα παραμείνουν χρονομεταβλητές, άγνωστες και αβέβαιες. Οι τρέχουσες προσεγγίσεις στη βιβλιογραφία μελετούν αυτό το ζήτημα προς αυτήν την κατεύθυνση. Στην παρούσα εργασία, κινούμαστε προς την αντίθετη κατεύθυνση των τυπικών τεχνολογικών τάσεων, χρησιμοποιώντας μεγαλύτερες αλλά σταθερές καθυστερήσεις. Αυτή η διατριβή απαντά σε δύο βασικά ερωτήματα: Ένας ελεγκτής πολλαπλών καθυστερήσεων, σχεδιασμένος χρησιμοποιώντας τις γραμμικές προσεγγίσεις της αρχικού συστήματος, θα αποδώσει ικανοποιητικά σε ένα μη γραμμικό σύστημα με μεγάλες αλλά σταθερές και γνωστές καθυστερήσεις; Υπάρχουν σημαντικές εφαρμογές που να δικαιολογούν την προτεινόμενη προσέγγιση «αντίθετης κατεύθυνσης»; Οι απαιτήσεις σχεδιασμού της αποσύνδεσης εισόδων / εξόδων και της εξασθένισης των διαταραχών εφαρμόζονται επιτυχώς μέσω ασύρματου δικτύου σε μερικές από τις πιο αντιπροσωπευτικές εφαρμογές σε ασύρματα δικτυωμένα συστήματα ελέγχου όπως α) ηλεκτρικοί κινητήρες, β) γερανοί, γ) ρομποτικοί βραχίονες και δ) μη επανδρωμένα αεροσκάφη. Η σημασία αυτής της μελέτης είναι ότι οι παραπάνω απαιτήσεις σχεδιασμού για δικτυωμένα συστήματα ελέγχου ικανοποιούνται επιτυχώς για πρώτη φορά.
Μεταβυζαντινά μοναστηριακά συγκροτήματα με εγκαταστάσεις αγροτικής οικονομίας στη Μεσσηνιακή Μάνη
Authors: Μεγαλομμάτη Νίκη
Published: November 2021

Αντικείμενο της παρούσας διατριβής είναι η κατά το δυνατό αποκατάσταση της εικόνας που παρουσίαζαν τα μοναστηριακά συγκροτήματα της Μεσσηνιακής (ΒΔ ή Έξω) Μάνης κατά την περίοδο της Οθωμανικής κυριαρχίας και ο προσδιορισμός του ρόλου και της συμβολής τους στην κοινωνία και την οικονομία της περιοχής. Η μελέτη έρχεται να συμβάλει στην έρευνα της μεταβυζαντινής Μάνης, χωρίς όμως να επικεντρώνεται μόνο στα θρησκευτικά μνημεία, αλλά αναδεικνύοντας και τις υποδομές αγροτικής οικονομίας του τόπου. Τα μοναστήρια προσεγγίζονται ως οργανωμένα οικοδομικά συγκροτήματα, με κτίσματα τόσο θρησκευτικά όσο και κοσμικά, συνυφασμένα με την διαβίωση και την παραγωγή. Βασικά μεθοδολογικά εργαλεία αποτέλεσαν η εκτεταμένη επιτόπια έρευνα πεδίου, η αρχαιολογική τεκμηρίωση των αρχιτεκτονικών καταλοίπων και ο συνδυασμός τους με τις διαθέσιμες γραπτές πηγές. Στη μελέτη παρουσιάζονται δεκαέξι μοναστήρια, εντός του περιβόλου ή στον περιβάλλοντα χώρο των οποίων διασώζονται κατάλοιπα κτισμάτων αγροτικής οικονομίας, όπως ελαιοτριβείων, αλωνιών, υδρόμυλων, ανεμόμυλων, ληνών και μελισσοκομείων.Από τα σωζόμενα υλικά κατάλοιπα των μοναστηριών διαμορφώνεται η εικόνα πολλών διάσπαρτων μικρών μονυδρίων, κτισμένων σε θέσεις απομονωμένες και δυσπρόσιτες, καίριες όμως για την προστασία και την άμυνα της περιοχής. Η χαρτογράφησή τους αποκαλύπτει ότι αποτελούσαν πιθανότατα μέρος ενός δικτύου προστασίας στα όρια της Έξω Μάνης, σε συνδυασμό συνήθως και με τα όμορα οχυρά συγκροτήματα των τοπικών καπετάνιων. Παράλληλα, τα κατάλοιπα των αγροτικών τους εγκαταστάσεων πιστοποιούν μια δυναμική οικονομία από τις αρχές του 17ου και κυρίως κατά τον 18ο αιώνα – εποχή ακμής για την περιοχή σε όλους τους τομείς - έως την επανάσταση, στηριγμένη πρωτίστως στην ελαιουργία και δευτερευόντως στα σιτηρά, την κτηνοτροφία και λιγότερο στην αμπελουργία. Τα κατά το πλείστον μικρά αυτά μοναστηριακά συγκροτήματα, εκτός από τον ρόλο τους ως θρησκευτικά και πνευματικά ιδρύματα, μέσω μιας σχέσης αλληλεξάρτησης με την άρχουσα τάξη της περιοχής, λάμβαναν αναμφισβήτητα και άλλους σπουδαίους ρόλους. Λειτουργούσαν παράλληλα ως οχυρά συγκροτήματα, ως φορείς τεχνολογίας και ως οργανωμένες μονάδες παραγωγής με ενεργό δράση στην οικονομία της περιοχής, καθώς, όπως αποδείχτηκε, όταν οι εσωτερικές ανάγκες για επιβίωση και αυτάρκεια καλύπτονταν, το πλεόνασμα μεταφερόταν στην εσωτερική και εξωτερική αγορά.
Essays in international economics
Authors: Μεμάνοβα Ταμίλιαμ
Published: November 2021

Το πρώτο κεφάλαιο διερευνά τη σχέση μεταξύ της δομής της τραπεζικής αγοράς και της εξαγωγικής δραστηριότητας σε επίπεδο χώρας και επιχείρησης. Η υπόθεση της πληροφορίας υποδηλώνει ότι η ισχύς της τραπεζικής αγοράς μειώνει τα πληροφοριακά εμπόδια μεταξύ δανειστών και οφειλετών μέσω της δημιουργίας σχέσεων δανεισμού, οι οποίες διευκολύνουν την παροχή πίστωσης και υπηρεσιών στους δανειολήπτες. Τα εμπειρικά ευρήματα δείχνουν ότι η μεγαλύτερη ισχύς στην τραπεζική αγορά ενθαρρύνει την εξαγωγική δραστηριότητα σε χώρες με υψηλό εισόδημα. Αυτό το αποτέλεσμα είναι ιδιαίτερα έντονο στις αγορές όπου οι ασυμμετρίες πληροφοριών είναι πιο σοβαρές. Αντίθετα, η διάρθρωση των τραπεζικών αγορών φαίνεται να μην παίζει σημαντικό ρόλο στις εξαγωγικές επιδόσεις των αναπτυσσόμενων χωρών. Το δεύτερο κεφάλαιο στοχεύει να συμβάλλει στην περιορισμένη πτυχή της σχετικής θεωρητικής βιβλιογραφίας. Αναλύουμε τις επιπτώσεις στην ευημερία και στα έσοδα της κυβέρνησης, ενσωματώνοντας το κόστος φορολογικής διοίκησης στο πρότυπο μοντέλο εμπορικών μεταρρυθμίσεων. Αντλήσαμε τις επαρκείς προϋποθέσεις για αποσπασματικές εμπορικές μεταρρυθμίσεις που βελτιώνουν τόσο την ευημερία όσο και τα έσοδα, και δείχνουμε ότι τα τυπικά κέρδη είναι ασυνεπή όταν η ικανότητα του συστήματος φορολογικής διοίκησης είναι περιορισμένη και τα έξοδα φορολογικής διαχείρισης είναι αρκετά υψηλά. Τα αποτελέσματά μας υπογραμμίζουν τη σημασία της παροχής επαρκών πόρων για τον εκσυγχρονισμό του συστήματος φορολογικής διαχείρισης και τη συμπλήρωση της υπάρχουσας υποδομής. Το τρίτο κεφάλαιο εξετάζει τους καθοριστικούς παράγοντες των διεθνών ροών επενδύσεων χαρτοφυλακίου. Διερευνά εάν η πληροφοριακή απόσταση και η θρησκευτική εγγύτητα επηρεάζουν τις διμερείς επιλογές χαρτοφυλακίου χρησιμοποιώντας ένα παγκόσμιο δείγμα. Κατασκευάζουμε ένα νέο δείκτη πληροφοριακης απόστασης, που μετρά τις διμερείς διαφορές στους κανονισμούς της πιστωτικής αγοράς. Τα αποτελέσματά μας δείχνουν ότι οι διμερείς ροές χαρτοφυλακίου μειώνονται σημαντικά με μεγαλύτερη απόσταση πληροφοριών μεταξύ χωρών. Ωστόσο, η θρησκευτική εγγύτητα ενισχύει την προθυμία επενδύσεων σε ξένες αγορές. Αυτό το αποτέλεσμα είναι πιο σημαντικό για συμμετοχές χαρτοφυλακίου σε αναδυόμενες χώρες. Επιπλέον, τεκμηριώνουμε ότι διαφορετικοί τύποι επενδύσεων χαρτοφυλακίου ποικίλλουν στον βαθμό ευαισθησίας των πληροφοριών τους ανάλογα με το επίπεδο οικονομικής ανάπτυξης των χωρών προέλευσης και προορισμού.
Essays on finance, economics and shipping
Authors: Μωυσιάδου Στεργιανή
Published: November 2021

Η διατριβή απαρτίζεται από τέσσερις αυτοτελείς μελέτες. Η πρώτη από αυτές παρέχει μια συνεκτική παρουσίαση των επιμέρους κλάδων και αγορών της εμπορικής ναυτιλίας, των συμμετεχόντων σε αυτές, και των κύριων παραγόντων που επηρεάζουν την προσφορά και τη ζήτηση και διαμορφώνουν τις τιμές ισορροπίας στις αγορές των ναύλων. Επίσης, στη μελέτη αυτή περιγράφονται οι οικονομικοί κύκλοι των ναυτιλιακών αγορών και παρουσιάζεται η ιστορική εξέλιξή τους αναλύοντας σημαντικά γεγονότα που καθόρισαν τη δυναμική των αγορών. Η δεύτερη μελέτη, εξετάζει την αποτελεσματικότητα της αγοράς των θαλάσσιων μεταφορών χύδην ξηρού φορτίου σε μακροχρόνιο ορίζοντα, καθώς και την ύπαρξη βραχυχρόνιων αποκλίσεων από αυτήν. Διερευνώνται οι στατιστικές ιδιότητες χρονολογικών σειρών δεικτών επί ναύλων διαφόρων δρομολογίων, για τις οποίες υπάρχουν κοινοί παράγοντες που πιθανώς οδηγούν τις σχέσεις μακροχρόνιας ισορροπίας μεταξύ των σειρών, όπως για παράδειγμα, κοινοί λιμένες εισαγωγών ή εξαγωγών πρώτων υλών, ή κοινά μεταφερόμενα εμπορεύματα. Η εμπειρική ανάλυση επιβεβαιώνει την μακροχρόνια αποτελεσματικότητα των υπό μελέτη αγορών, παρέχοντας χρήσιμα συμπεράσματα για τον αποτελεσματικότερο σχεδιασμό των εφοδιαστικών αλυσίδων. Η τρίτη μελέτη διερευνά την επίδραση της σχετικής δύναμης αγοράς (relative market power) μεταξύ αγοραστών και πωλητών υπηρεσιών ναυτιλιακών μεταφορών, στη διαμόρφωση των τιμών συμβολαίων ναύλωσης κατά ταξίδι. Ειδικότερα, υπολογίζεται η σχετική διαπραγματευτική δύναμη μεταξύ ναυλωτή και πλοιοκτήτη κατά τη διαπραγμάτευση των όρων συμβολαίων ναύλωσης κατά ταξίδι (voyage charters), και εξετάζεται το μέγεθος της επίδρασής της στη διαμόρφωση των τιμών των ναύλων. Περαιτέρω, η μελέτη αναδεικνύει την ασσυμετρία στη συγκέντρωση των μεριδίων αγοράς ναυλωτών και πλοιοκτητών και θέτει προβληματισμούς για τις ενδεχόμενες συνέπειες που μελλοντικές εξαγορές ή συγχωνεύσεις ναυλομεσιτικών εταιρειών με σημαντικό μερίδιο αγοράς μπορεί να έχουν στην αγορά των ναύλων. Η τέταρτη μελέτη έχει ως αντικείμενο την εξεύρεση του καλύτερου υποδείγματος εκτίμησης και πρόβλεψης του κινδύνου στις αγορές ναυτιλιακών αμοιβαίων κεφαλαίων που διαπραγματεύονται στο χρηματιστήριο (Exchange Traded Funds, ETFs). Η μελέτη επικεντρώνεται σε αμοιβαία κεφάλαια που επενδύουν αποκλειστικά σε παράγωγα χρηματοοικονομικά προϊόντα επί ναύλων πλοίων (Forward Freight Agreements, FFAs) μεταφοράς χύδην ξηρού φορτίου (dry bulk vessels). Η μελέτη τονίζει τη σημαντικότητα της ακριβούς εκτίμησης του κινδύνου επένδυσης σε νέα χρηματοοικονομικά προϊόντα για τις ναυτιλιακές αγορές, όπως τα υπό μελέτη, τα οποία παρέχουν πρόσβαση στην αγορά των ναύλων τόσο σε ιδιώτες όσο και σε θεσμικούς επενδυτές. Εξετάζονται διάφορα υποδείγματα VaR, Extreme Value Theory, κ.α.
Η αφηρημένη υπόσχεση ή αναγνώριση χρέους
Authors: Παπαδούλη Βασιλική
Published: November 2021

Αντικείμενο έρευνας της διδακτορικής διατριβής αποτελεί η επώνυμη σύμβαση της αφηρημένης υπόσχεσης ή αναγνώρισης χρέους που ρυθμίζεται στα άρ. 873-875 του Αστικού Κώδικα. Κύριος στόχος της δ.δ. είναι η παρουσίαση, για πρώτη φορά στην ελληνική έννομη τάξη, ενός σαφούς ρυθμιστικού πλαισίου για την έννοια και τη λειτουργία της εν λόγω σύμβασης. Προς τούτο στη δ.δ. λαμβάνει χώρα αφενός η δογματική ανάλυση της αφηρημένης υπόσχεσης ή αναγνώρισης χρέους ως επώνυμης σύμβασης του Αστικού Κώδικα, αφετέρου η οριοθέτησή της από άλλες -συμβατικές και μη- μορφές αναγνώρισης χρέους που εμφανίζονται στη σύγχρονη συναλλακτική πρακτική, με τις οποίες συχνά παρατηρείται ότι συγχέεται. Απώτερος στόχος της δ.δ. αποτελεί ο ορθός νομικός χαρακτηρισμός των συχνότερα απαντώμενων στην πράξη μορφών αναγνώρισης χρέους. Η διατριβή δομείται σε τρία μέρη: στο πρώτο μέρος-εισαγωγή, στο δεύτερο-γενικό μέρος και στο τρίτο-ειδικό μέρος. Στο πρώτο μέρος-εισαγωγή επιχειρείται μία σύντομη αναφορά στην ιστορική εξέλιξη της σύμβασης αφηρημένης υπόσχεσης ή αναγνώρισης χρέους και των αναγνωριστικών συμβάσεων εν γένει, καθώς επίσης η παρουσίαση της θεωρίας για την έννοια της αιτίας, άλλως causa ή νομικού σκοπού των δικαιοπραξιών. Στο δεύτερο-γενικό μέρος της διατριβής ακολουθεί η λεπτομερής ανάλυση της νομικής φύσης και των έννομων αποτελεσμάτων της σύμβασης αφηρημένης υπόσχεσης ή αναγνώρισης χρέους και επιχειρείται η διάκρισή της από άλλες δικαιοπραξίες που επιτελούν παρόμοια με αυτή λειτουργία και, κυρίως, από συγγενείς μορφές αναγνώρισης χρέους (αιτιώδης αναγνώριση χρέους, επιβεβαιωτική αναγνώριση χρέους). Στη συνέχεια στο τρίτο-ειδικό μέρος της διατριβής ακολουθεί η (κριτική) παρουσίαση των συχνότερα απαντώμενων στην σύγχρονη συναλλακτική πρακτική περιπτώσεων κατάρτισης σύμβασης αφηρημένης υπόσχεσης ή αναγνώρισης χρέους, σύμφωνα με την κρατούσα θέση σε θεωρία και νομολογία (αναγνώριση καταλοίπου αλληλόχρεου λογαριασμού, αναγνώριση στο πλαίσιο πράξεων τραπεζικής πληρωμής, αναγνώριση στο πλαίσιο αφηρημένων αξιογράφων).
Η επίδραση των αμυντικών δαπανών στη διαδικασία μεγέθυνσης μιας οικονομίας
Authors: Εμμανουηλίδης Κυριάκος
Published: November 2021

Το βασικό ερώτημα του κατά πόσον οι αμυντικές δαπάνες επηρεάζουν την οικονομική δραστηριότητα των χωρών που τις πραγματοποιούν, αποτελεί το βασικό αντικείμενο μελέτης της παρούσας διδακτορικής διατριβής, η οποία και επικεντρώνεται στην περίπτωση των χωρών της Ελλάδας και της Τουρκίας, δύο δηλαδή χωρών της περιοχής της Νοτιοανατολικής Ευρώπης με μακρά ιστορία πολεμικών συγκρούσεων κατά τη διάρκεια του 19ου και 20ου αιώνα. Η διερεύνηση των οικονομικών επιπτώσεων των αμυντικών δαπανών, λαμβάνει χώρα με την εξειδίκευση ενός νέου δυναμικού θεωρητικού Κεϋνσιανού υποδείγματος στο πλαίσιο των υποδειγμάτων πολλαπλασιαστή-επιταχυντή. Το βασικό συμπέρασμα που απορρέει από το εξειδικευθέν θεωρητικό υπόδειγμα είναι ότι μεταβολές από την πλευρά της ζήτησης, όπως μία αύξηση των αμυντικών δαπανών λόγου χάρη, είναι ικανές να επηρεάσουν τα επίπεδα του τρέχον-τος και προσδοκώμενου πληθωρισμού, αλλά όχι το επίπεδο του εισοδήματος κατά τη μακροχρόνια περίοδο. Η θεμελίωση των παραπάνω θεωρητικών συμπερασμάτων πραγματοποιήθηκε με τη χρήση της μεθόδου της προσομοίωσης. Παράλληλα, αξιοποιώντας δεδομένα της περιόδου 1987–2019 για τις οικονομίες της Ελλάδας και της Τουρκίας, το τελευταίο τμήμα της ανάλυσης επικεντρώθηκε στην εμπειρική θεμελίωση των θεωρητικών συμπερασμάτων. Ωστόσο, τα εμπειρικά ευρήματα δεν επιβεβαιώνουν πλήρως τα θεωρητικά συμπεράσματα.
Η επίδραση της ίσχαιμου περίδεσης στην πρωτογενή ολική αρθροπλαστική γόνατος
Authors: Τουζόπουλος Παναγιώτης
Published: November 2021

Σκοπός: Είναι ο έλεγχος της επίδρασης της ίσχαιμου περίδεσης στο μανδύα τσιμέντου κάτω από την κνημιαία πρόθεση και στην συστηματική συγκέντρωση γενταμυκίνης στον ορό των ασθενών που υποβλήθηκαν σε ολική αρθροπλαστική του γόνατος. Μέθοδος – Υλικό: Μελετήθηκαν αναδρομικά 100 ασθενείς που υποβλήθηκαν σε ολική αρθροπλαστική του γόνατος με ή χωρίς ίσχαιμο περίδεση και αξιολογήθηκαν ακτινολογικά για το πάχος του μανδύα τσιμέντου και τον έλεγχο ακτινοδιαύγειας. Επίσης, μελετήθηκαν προοπτικά και τυχαιοποιημένα 40 ασθενείς ως προς τη συστηματική συγκέντρωση γενταμυκίνης στον ορό σε σχέση με τη χρήση ίσχαιμου περίδεσης μετά από πρωτογενή ολική αρθροπλαστική γόνατος. Αποτελέσματα: Το άθροισμα του πάχους του μανδύα τσιμέντου κάτω από την κνημιαία πρόθεση ήταν στατιστικά μεγαλύτερο στους ασθενείς που χρησιμοποιήθηκε ίσχαιμος (10.49 ± 2.31mm έναντι 9.27 ± 1.85mm, p<0.01). Το άθροισμα του πλάτους των ακτινοδιαυγαστικών γραμμών στην προσθιοπίσθια λήψη ήταν στατιστικά μεγαλύτερο στους ασθενείς που δεν χρησιμοποιήθηκε ίσχαιμος (7.74 ± 6.68mm έναντι 3.48 ± 4.69mm, p<0.001). Δεν υπήρχε στατιστικά σημαντική διαφορά στην μετεγχειρητική συστηματική συγκέντρωση της γενταμυκίνης μεταξύ των ασθενών των ομάδων. Συμπεράσματα: Η χρήση ίσχαιμου περίδεσης στην ολική αρθροπλαστική του γόνατος, αν και φαίνεται να αυξάνει το πάχος του μανδύα τσιμέντου κάτω από τη κνημιαία πρόθεση και πιθανόν την επιβίωση της αρθροπλαστικής, δεν φαίνεται να επηρεάζει την συγκέντρωση της γενταμυκίνης στον ορό των ασθενών μετεγχειρητικά.
Η μορφή του Εβραίου σε έργα της ιταλικής δραματουργίας, σε σύγκριση με τις αποτυπώσεις της σε νεοελληνικά θεατρικά έργα, από τον 16ο αιώνα ως και τη σύγχρονη εποχή
Authors: Αλεβίζος Διονύσιος
Published: November 2021

Η παρούσα διδακτορική διατριβή επιχειρεί τη διερεύνηση της “Ετερότητας” μέσω του χαρακτήρα του Εβραίου σε ιταλικά και ελληνικά θεατρικά έργα -συγγραφέων μη εβραϊκής καταγωγής- από τον 16ο αι. (1509) έως και την σύγχρονη εποχή (2018). Εξετάζουμε την ύπαρξη αντισημιτικών στερεοτύπων σε έργα πριν από το Ολοκαύτωμα, αλλά και την επιβίωση τέτοιων στερεοτύπων σε σύγχρονα έργα, εστιάζοντας στον τύπο του Εβραίου ως αντικείμενο διακωμώδησης. Η ιστορική, θεατρολογική και συγκριτολογική προσέγγιση των κειμένων στοχεύουν στο να αναδείξουν τις πτυχές ενός τόσο σύνθετου και διαχρονικού ζητήματος. Εν κατακλείδι διαπιστώνουμε πως όλα τα διαχρονικά και τόσο αναγνωρίσιμα αντισημιτικά στερεότυπα εντοπίζονται τόσο στα ιταλικά, όσο και στα ελληνικά θεατρικά έργα. Αυτό που διαφέρει κάθε φορά είναι το κίνητρο, η οπτική των συγγραφέων ανάλογα με την εποχή. Σε παλιότερα έργα, οι Εβραίοι εμφανίζονται είτε ως προαιώνιοι εχθροί, είτε ως θεοκτόνοι, είτε ως αντικείμενα διακωμώδησης. Αντιθέτως, τα θεατρικά έργα που γράφτηκαν μετά το Ολοκαύτωμα αναφέρονται στους Εβραίους ως θύματα ενός απολύτως παράλογου και βάναυσου ρατσισμού.
Μελέτη του πάχους του χοριοειδούς χιτώνα σε ασθενείς με β-θαλασσαιμία
Authors: Τσαπαρδώνη Φωτεινή
Published: November 2021

Σκοπός: Σκοπός της παρούσας διατριβής ήταν να μελετηθεί το πάχος του χοριοειδούς σε μια ομάδα ασθενών με β-θαλασσαιμία, όπως αυτό εκτιμάται με την ενισχυμένου βάθους απεικόνισης οπτική τομογραφία συνοχής. Υλικά και μέθοδοι: Πρόκειται για μια μονοκεντρική προοπτική μελέτη, η οποία συμπεριέλαβε μεταγγισιοεξαρτώμενους ασθενείς με β-θαλασσαιμία (TD-β-thal) και υγιείς μάρτυρες. Ένας οφθαλμός ανά ασθενή συμπεριελήφθη στη μελέτη. Εκτιμήθηκαν το υποωχρικό και το περιθηλαίο πάχος του χοριοειδούς, καθώς και το κεντρικό πάχος της ωχράς και το πάχος της στιβάδας των νευρικών ινών με τη χρήση απεικονιστικού συστήματος οπτικής τομογραφίας συνοχής. Αποτελέσματα: Τριάντα οκτώ TD-β-thal ασθενείς (μέση ηλικία 42 ± 10.7 έτη) και 22 υγιείς μάρτυρες (μέση ηλικία 40.3 ± 10.2 έτη) συμπεριελήθφησαν στην μελέτη. Το υποβοθρικό χοριοειδικό πάχος ήταν 297.4 ± 74.5 μm στην ομάδα των ασθενών και 358.4 ± 71.4 μm στην ομάδα των μαρτύρων (p=0.003). Συνολικά, στην υποωχρική περιοχή, ο χοριοειδής βρέθηκε σημαντικά λεπτότερος στον β-θαλασσαιμικό πληθυσμό σε σύγκριση με τον υγιή πληθυσμό σε όλα τα εξεταζόμενα σημεία εκτός από το σημείο 1500 μm ρινικά του κεντρικού βοθρίου (p=0.093). Στην περιθηλαία περιοχή, το πάχος του χοριοειδούς ήταν επίσης στατιστικά σημαντικά χαμηλότερο στους ασθενείς σε σχέση με τους μάρτυρες (ρινικά p=0.033, κροταφικά p=0.01, άνω p=0.01), με εξαίρεση το εξεταζόμενο σημείο στο κάτω τεταρτημόριο (p= 0.191). Δεν παρατηρήθηκε στατιστικά σημαντική διαφορά στο κεντρικό πάχος της ωχράς και στο πάχος των νευρικών ινών μεταξύ των δύο ομάδων (p=0.658 and p=0.276, respectively). Δεν προέκυψαν συσχετίσεις με τα επίπεδα αιμοσφαιρίνης, φερριτίνης ορού και σιδήρου. Οι ασθενείς με ενδιάμεση μορφή της νόσου είχαν σημαντικά λεπτότερο χοριοειδή συγκριτικά με εκείνους με μείζονα β-θαλασσαιμία. Συμπεράσματα:Τα ευρήματα μας υποδεικνύουν ότι το πάχος του χοριοειδούς στην υποωχρική και την περιθηλαία περιοχή είναι σημαντικά μικρότερο στους β-θαλασσαιμικούς ασθενείς, σε σύγκριση με τους υγιείς συμμετέχοντες. Η λέπτυνση του χοριοειδούς στη β-θαλασσαιμία είναι πιθανόν να αντανακλά την επίδραση της χρόνιας αναιμίας και των υποκείμενων αιμοδυναμικών αλλαγών στο χοριοειδικό ιστό.
Συμβολή στη μελέτη των επιπτώσεων της κυστικής ίνωσης στους οφθαλμούς
Authors: Γιαννακούρας Παναγιώτης
Published: November 2021

Σκοπός: H Κυστική Ίνωση αποτελεί την πιο κοινή γενετική διαταραχή στην Καυκάσια φυλή που κληρονομείται με υπολειπόμενο χαρακτήρα και μπορεί να οδηγήσει τελικά στο θάνατο. Προσβάλλει κυρίως τους πνεύμονες. Ο σκοπός της εργασίας αυτής ήταν να μελετηθεί η προσβολή του οφθαλμού σε ασθενείς με Κυστική Ίνωση στον ελληνικό πληθυσμό.Μέθοδος: Πενήντα ενήλικοι ασθενείς με Κυστική Ίνωση και 60 υγιείς εθελοντές αντίστοιχης ηλικίας και φύλου, συμπεριλήφθηκαν στη μελέτη και υποβλήθηκαν σε πλήρη οφθαλμολογικό έλεγχο που περιελάμβανε την αξιολόγηση του χρόνου διάσπασης της δακρυϊκής στιβάδας, τη μέτρηση του πάχους της ωχράς κηλίδας και της στιβάδας των νευρικών ινών του αμφιβληστροειδούς (Macular Thickness and Retinal Nerve Fibre Layer-RNFL-thickness) με τη χρήση Spectral Domain-OCT.Αποτελέσματα: Οι ασθενείς με Κυστική Ίνωση παρουσίασαν στατιστικά μικρότερο πάχος των νευρικών ινών του αμφιβληστροειδούς γύρω από την περιθηλαία περιοχή (median 82 IQR 67-102 vs 92.5 IQR 82-107, p=0.005) και μικρότερο ποσοστό φυσιολογικού χρόνου διάσπασης χρωστικής της δακρυϊκής στιβάδας (56.0% vs 96.7%,p=0.001) σε σχέση με την ομάδα εθελοντών. Όλοι οι ασθενείς με Κυστική Ίνωση με χρόνο διάσπασης χρωστικής μικρότερο από 10 δευτερόλεπτα διεγνώσθησαν με βλεφαρίτιδα κατά τη διάρκεια της οφθαλμολογικής εξέτασης. Η ομάδα των ασθενών που ήταν ομόζυγοι για την πιο γνωστή μετάλλαξη της Κυστικής Ίνωσης, F508del, παρουσίασαν χαμηλότερο πάχος της στιβάδας των νευρικών ινών του αμφιβληστροειδούς γύρω από την περιθηλαία περιοχή, pRNFL thickness (p=0.014) και χαμηλότερο ποσοστό φυσιολογικού χρόνου διάσπασης της χρωστικής στη δακρυϊκή στιβάδα, normal tear Break-Up Time (p=0.001). Επιπλέον ευρήματα, παρόντα μόνο στην ομάδα των ασθενών της Κυστικής Ίνωσης ήταν στικτές αμφιβληστροειδικές αιμορραγίες (4 ασθενείς), ελίκωση των αγγείων (4 ασθενείς), αμφιβήστροειδικές αλλοιώσεις δίκην κοχλίου ή θυσάνου (2 ασθενείς χωρίς διαθλαστικές διαταραχές). Δεν εντοπίστηκαν σημαντικές διαφορές στην αξιολόγηση της οπτικής οξύτητας, στις διαθλαστικές μετρήσεις, στα γωνιοσκοπικά ευρήματα ή στη μέτρηση της ενδοφθάλμιας πίεσης μεταξύ των 2 ομάδων.Συμπεράσματα: Η εργασία αυτή, απ’όσο είμαστε σε θέση να γνωρίζουμε, αποτελεί τη μεγαλύτερη οφθαλμολογική μελέτη ασθενών με Κυστική Ίνωση. Βρέθηκε ότι οι ασθενείς με ΚΙ εμφάνισαν στατιστικά σημαντικά μικρότερο πάχος της στιβάδας των νευρικών ινών του αμφιβληστροειδούς γύρω από την περιθηλαία περιοχή και μικρότερο ποσοστό φυσιολογικών τιμών χρόνου διάσπασης χρωστικής της δακρυϊκής στιβάδας σε σχέση με την ομάδα που αποτέλεσε τους εθελοντές. Υπογραμμίζουμε τη σημασία της προσεκτικής τακτικής οφθαλμολογικής εξέτασης και παρακολούθησης αυτών των ασθενών.
Η επίδραση τριών διαφορετικών τύπων διατροφής στη γλυκαιμική ρύθμιση των ασθενών με διαβήτη τύπου 1 υπό εντατικοποιημένη ινσουλινοθεραπεία και παρακολούθηση με συσκευή συνεχούς καταγραφής γλυκόζης (ΣΣΚΓ)
Authors: Δημοσθενόπουλος Χαρίλαος
Published: November 2021

Σκοπός: Η σύγκριση των επιδράσεων τριών διαφορετικών ισοθερμιδικών διατροφικών προτύπων (δίαιτας υψηλής πρωτεΐνης/χαμηλής περιεκτικότητας σε υδατάνθρακες (HPD) με 20% της ενέργειας από υδατάνθρακες, δίαιτας μεσογειακού τύπου/χαμηλού γλυκαιμικού δείκτη (MED) με 40% της ενέργειας από υδατάνθρακες και δίαιτας αναφοράς (REF) με 50% της ενέργειας από υδατάνθρακες) σε ασθενείς με σακχαρώδη διαβήτη τύπου 1 (ΣΔτ1).Υλικά και μέθοδοι: Σε μια τυχαιοποιημένη διασταυρούμενη μελέτη, 15 ασθενείς με ΣΔτ1 ακολούθησαν τα τρία ανωτέρω διατροφικά πρότυπα για τρεις ξεχωριστές εβδομάδες, με ενδιάμεσες περιόδους κάθαρσης 7 ημερών. Κατά τη διάρκεια των περιόδων παρέμβασης χρησιμοποιήθηκε συσκευή συνεχούς παρακολούθηση γλυκόζης (CGM). Το πρωτεύον καταληκτικό σημείο αφορούσε το γλυκαιμικό έλεγχο, όπως μετρήθηκε μέσω του ποσοστού του χρόνου που οι ασθενείς κινήθηκαν εντός του ευγλυκαιμικού εύρους (TIR70-140mg/dl). Άλλες βασικές γλυκαιμικές μετρήσεις διερευνήθηκαν επίσης ως δευτερεύοντα καταληκτικά σημεία.Αποτελέσματα: Το TIR70-140 ήταν στατιστικά διαφορετικό (p = 0,049) μεταξύ των τριών δίαιτων, με τους ασθενείς να εμφανίζουν υψηλότερο TIR κατά τη διάρκεια της HPD (54,87 ± 14,11%) σε σύγκριση με τη REF (48,33 ± 13,72%) και τη MED (50,53 ± 12,81%). Η διαφορά μεταξύ HPD και REF ήταν στατιστικά σημαντική σε επίπεδο 0,05 (p = 0,020) αλλά όχι μετά την εφαρμογή της διόρθωσης Bonferroni. Η δίαιτα HPD απέδωσε σημαντικά καλύτερα από τη δίαιτα REF όσον αφορά τη γλυκαιμική μεταβλητότητα (συντελεστής διακύμανσης: 36,18% έναντι 41,48% αντίστοιχα, p = 0,009) και χρόνος που δαπανάται στο υπογλυκαιμικό εύρος (TBR <70mg/dl: 8,93 ± 7,64% έναντι 14,27 ± 10,57% αντίστοιχα, p = 0,007), ενώ δεν παρατηρήθηκαν στατιστικά σημαντικές διαφορές μεταξύ του MED και των άλλων δύο τύπων διατροφής.Συμπεράσματα: Σε σύγκριση με τις δίαιτες REF και MED, η δίαιτα HPD μπορεί να έχει θετικό αντίκτυπο στο γλυκαιμικό έλεγχο σε ασθενείς με ΣΔτ1. Κατά την παρέμβαση με την HPD, οι ασθενείς πέρασαν λιγότερο χρόνο σε υπογλυκαιμία και εμφάνισαν χαμηλότερη γλυκαιμική μεταβλητότητα.
Cortical anatomy and subcortical connectivity of the temporal pole
Authors: Καλύβας Αριστοτέλης
Published: November 2021

ΣΚΟΠΟΣ: Η περιγραφή της ανατομίας των δεματίων της λευκής ουσίας που συμμετέχουν στην συνδεσιμότητα του κροταφικού πόλου (ΚΠ). ΜΕΘΟΔΟΣ: Τριάντα (30) ημισφαίρια υγειών ενηλίκων μονιμοποιημένα σε φορμόλη μελετήθηκαν με χρήση της μεθόδου παρασκευής της λευκής ουσίας κατά Klingler. Οι εν λόγω βήμα προς βήμα παρασκευές ολοκληρώθηκαν με κατεύθυνση από έξω προς τα έσω και από έσω προς τα έξω. ΑΠΟΤΕΛΕΣΜΑΤΑ: Η πορεία, η μορφολογία και η συνδεσιμότητα των δεματίων του ΚΠ περιεγράφηκε λεπτομερώς. Η τοπογραφία των καταλήξεων τους σε συγκεκριμένες περιοχές του ΚΠ αποσαφηνίστηκε. Το μέσο επίμηκες δεμάτιο (ΜΕΔ) ανευρέθηκε να συνδέει το πλαγιο-ραχιαίο τμήμα του ΚΠ με τον βρεγματικό και ινιακό λοβό μέσω του ακουστικού φλοιού. Παρατηρήθηκε πως το τμήμα V του προσαγώγειου (Π-V) συνδέει τον έσω κροταφικό πόλο με το προσφηνοειδές λόβιο. Το αγκιστρωτό δεμάτιο (ΑΔ) ανευρέθηκε να συνδέει τον ραχιαίο κροταφικό πόλο με την οπίσθια κογχική έλικα και την κογχική καλύπτρα, τα οπίσθια 2/3 της ευθείας έλικας και το οπίσθιο 1/3 της παρα-οσφρητικής έλικας. ΣΥΜΠΕΡΑΣΜΑΤΑ: Τα αποτελέσματα μας υποστηρίζουν πως συγκεκριμένες περιοχές του ΚΠ συνδέονται υποφλοιωδώς σε διάφορα φλοιϊκά δίκτυα υπεύθυνα για συγκεκριμένες ανώτερες λειτουργίες. Η ανώτερη επεξεργασία ακουστικών ερεθισμάτων θα μπορούσε να ευοδώνεται μέσω του ΜΕΔ, λαμβάνοντας υπόψη την ουσιώδη σύνδεση του ΜΕΔ με τον ακουστικό φλοιό αλλά και με συγκεκριμένες περιοχές του ΚΠ. Το Π-V, θεωρητικά θα μπορούσε να λειτουργεί ως η κύρια υποφλοιώδης οδός του «δικτύου αυτόματης λειτουργίας» ευοδώνοντας την μεταφορά οπτικοχωρικών και μνημονικών πληροφοριών. Το ΑΔ συνδέει περιοχές του ΚΠ υπεύθυνες για την συναισθηματική μνήμη με περιοχές του μετωπο-κογχικού φλοιού υπεύθυνες για επιτελικές λειτουργίες και συμπεριφορική διάπλαση και ως εκ τούτου θα μπορούσε να διαμορφώνει την συμπεριφορά μας μέσω προηγούμενων αποθηκευμένων στην μνήμη μας αναπαραστάσεων.
Surface anatomy and white matter connectivity of the premotor and motor areas
Authors: Κωμαΐτης Σπυρίδων
Published: November 2021

ΣΚΟΠΟΣ: Σκοπός της παρούσας διατριβής είναι η μελέτη της αρχιτεκτονικής, της μορφολογίας και της συσχετιστικής ανατομίας των δεματίων λευκής ουσίας που εμπλέκονται στη συνδεσιμότητα του κινητικού και προκινητικού φλοιού καθώς και της επικουρικής και προ-εκπικουρικής περιοχής. ΜΕΘΟΔΟΣ: Τριάντα (30) ημισφαίρια υγειών ενηλίκων μονιμοποιημένα σε φορμόλη μελετήθηκαν με χρήση της μεθόδου παρασκευής της λευκής ουσίας κατά Klingler. Οι εν λόγω βήμα προς βήμα παρασκευές ολοκληρώθηκαν με κατεύθυνση από έξω προς τα έσω και από έσω προς τα έξω. ΑΠΟΤΕΛΕΣΜΑΤΑ: Αναζητήθηκε η υποφλοιώδης αρχιτεκτονική, η χωρική συσχέτιση και η συνδεσιμότητα τεσσάρων κυρίως μείζονων δεματίων: Α) Το ραχιαίο τμήμα του άνω επιμήκους δεματίου (SLF-I) ανευρέθηκε σταθερά στην έσω επιφάνεια του ημισφαιρίου να συνδέει το προσφηνοειδές λόβιο, την επικουρική και προ-επικουρική κινητική περιοχή. Β) Το Μετωπιαίο Επίμηκες Δεμάτιο(FLS) παρατηρήθηκε σταθερά ως μια πρόσθια συνέχεια του 2ου και 3ου τμήματος του άνω επιμήκους δεματίου(SLF II& SLF III). Το εν λόγω δεμάτιο συνδέει τον προκινητικό με τον προμετωπιαίο φλοιό. Γ) Το Μέτωπο-Κερκοφόρο Δεμάτιο (FCT) ένα ριπιδοειδές σύστημα ινών λευκής ουσίας, καταγράφηκε να συμμετέχει στη συνδεσιμότητα του προμετωπιαίου και προκινητικού φλοιού με την κεφαλή και το σώμα του κερκοφόρου πυρήνα. Δ) Το Φλοιο-καλυπτρικό δεμάτιο (CTT) ανευρέθηκε σταθερά να συνδέει τη μεσεγκεφαλική καλύπτρα με τον κινητικό/προκινητικό φλοιό και τον φλοιό της οπίσθιας κεντρικής έλικας. Κατά τις παρασκευές των εν λόγω δεματίων δεν παρατηρήθηκαν ημισφαιρικές ασυμμετρίες. Τέλος πρότυπα υποτμηματοποίησης προτάθηκαν για όλα τα δεμάτια. ΣΥΜΠΕΡΑΣΜΑΤΑ: Η συνδεσιμότητα και η λειτουργική εξειδίκευση των κινητικών και προκινητικών περιοχών του ανθρώπινου εγκεφάλου παραμένει σε μεγάλο βαθμό ασαφής καθώς ο μεγαλύτερος όγκος πληροφοριών προέρχεται από μελέτες σε πειραματόζωα και δεσμιδογραφικές μελέτες. Χρησιμοποιώντας την τεχνική Παρασκευής της λευκής ουσίας κατά Klingler ως βασική μέθοδο διερεύνησης, η παρούσα μελέτη παρέχει δεδομένα και στοιχεία για την λεπτή ανατομία των σχετιζόμενων με τις παραπάνω περιοχές δεματίων.
Ανατομική μελέτη του συμπαθητικού συστήματος στην γένεση των ινομυωμάτων μήτρας σε ανθρώπινο πτωματικό υλικό
Authors: Ζαχαρίου Ελευθέριος
Published: November 2021

Στην παρούσα έρευνα μελετήθηκαν 28 ανθρώπινα πτώματα με ινομυώματα εκ των οποίων 4 είχαν εξαλαγεί σε κακοήθη καρκίνο της μήτρας. Οι ιστοί τοποθετήθηκαν σε διάλυμα φορμόλης 10% και πραγματοποιούνταν χρώση των ιστών με την ουσία 5-φλουορεσκεϊνης, η οποία ειδική για την μελέτη του συμπαθητικού συστήματος.Όλες οι παρατηρήσεις του ερευνητή τοποθετήθηκαν σε ηλεκτρονική τράπεζα πληροφοριών (DATA) για την ασφαλή εξαγωγή παρατηρήσεων και συμπερασμάτων.
H διδακτική καθοδήγηση/mentoring των εκπαιδευτών ενηλίκων στην εφαρμογή συμμετοχικών εκπαιδευτικών τεχνικών
Authors: Κουτσούκος Μάριος
Published: November 2021

Αντικείμενο μελέτης της παρούσας διατριβής είναι η αξιοποίηση του mentoring στη διδακτική καθοδήγηση εκπαιδευτών ενηλίκων στην εφαρμογή συμμετοχικών εκπαιδευτικών τεχνικών. Σκοπός της έρευνας είναι η διερεύνηση των απόψεων των εκπαιδευτών ενηλίκων σχετικά με το mentoring ως εργαλείο υποστήριξης του διδακτικού τους έργου. Επιμέρους στόχοι είναι η διερεύνηση των απόψεών τους ως προς την επιθυμία υποστήριξης στη χρήση συμμετοχικών εκπαιδευτικών τεχνικών, και η καταγραφή των αντιλήψεών τους για την έννοια και το περιεχόμενο του mentoring, τα χαρακτηριστικά του αποτελεσματικού μέντορα, τα οφέλη από την αξιοποίηση του mentoring, το πλαίσιο εφαρμογής του.Στο πλαίσιο της διατριβής, αρχικά, πραγματοποιήθηκε διεξοδική δευτερογενής έρευνα σχετικά με την έννοια, τις μορφές και τα μοντέλα mentoring, το προφίλ τουαποτελεσματικού μέντορα, τα οφέλη από την αξιοποίηση του mentoring καθώς και το επιθυμητό πλαίσιο εφαρμογής του. Επίσης, εξετάζεται η σύνδεση εκπαίδευσης ενηλίκων και mentoring τόσο σε θεωρητικό επίπεδο μέσα από βασικές θεωρητικές προσεγγίσεις του πεδίου της εκπαίδευσης ενηλίκων όσο και σε πρακτικό επίπεδο, μέσα από διαστάσεις που αφορούν τους ενήλικες εκπαιδευόμενους και το ρόλο του εκπαιδευτή ενηλίκων. Επίσης, περιγράφεται η προτεινόμενη ως ενδεδειγμένη από τη βιβλιογραφία της εκπαίδευσης ενηλίκων, διδακτική μεθοδολογία με έμφαση στις συμμετοχικές ενεργητικές εκπαιδευτικές τεχνικές.Η πρωτογενής έρευνα πραγματοποιήθηκε σε εκπαιδευτές ενηλίκων των δομών ΙΕΚ, ΣΔΕ και ΚΔΜΒ της Κεντρικής Μακεδονίας. Για τη συλλογή των δεδομένων χρησιμοποιήθηκε μεθοδολογική τριγωνοποίηση με χρήση 337 ερωτηματολογίων και 14 ημιδομημένων συνεντεύξεων. Διερευνήθηκαν οι απόψεις εκπαιδευτών ενηλίκων σχετικά την επιθυμία τους για υποστήριξη στη χρήση συμμετοχικών εκπαιδευτικών αναγκών καθώς και οι αντιλήψεις τουςγια την έννοια του mentoring, το επιθυμητικό προφίλ του μέντορα, τα οφέλη από την αξιοποίηση του mentoring και το επιθυμητό πλαίσιο εφαρμογής του.12Τα βασικά ευρήματα της έρευνας έδειξαν ότι οι εκπαιδευτές ενηλίκων επιθυμούν και αισθάνονται ότι χρειάζονται υποστήριξη στη χρήση συμμετοχικών εκπαιδευτικών τεχνικών. Αντιλαμβάνονται το mentoring ως υποστηρικτική σχέση, ως διαδικασία μάθησης αλλά και ως πλήρες πρόγραμμα και αναγνωρίζουν σημαντικά οφέλη από τηναξιοποίησή του σε εκπαιδευτικούς οργανισμούς εκπαίδευσης ενηλίκων. Εκτιμούν ότι ο αποτελεσματικός μέντορας πρέπει να διαθέτει ένα σύνολο δεξιοτήτων σε επικοινωνιακό, συμβουλευτικό και διδακτικό επίπεδο, εμφορούμενος από θετική στάση στη δια βίου μάθηση και με διάθεση για καινοτομίες. Οι εκπαιδευτές ενηλίκων έχουν διαμορφώσει ένα αντιληπτικό πλαίσιο mentoring το οποίο συνδυάζει παραδοσιακά-τεχνοκρατικά και αναστοχαστικά μοντέλα mentoring, στηρίζεται σε μεγάλο βαθμό στις εποικοδομητικές θεωρίες μάθησης, αντιστοιχεί στα χαρακτηριστικά των ενήλικων εκπαιδευόμενων και λαμβάνει υπόψη τις προϋποθέσεις αποτελεσματικής μάθησης ενηλίκων.
Παραλλαγές επί θεμάτων χωρικώς ομογενών χωροχρόνων
Authors: Παπαδόπουλος Γεώργιος
Published: November 2021

Αντικείμενο της διατριβής είναι η έκθεση ορισμένων συμπερασμάτων, η γενίκευση πρότερων θεωρήσεων και η παρουσίαση κάποιων προτάσεων, αναφορικώς με την προσέγγιση θεμάτων και την επίλυση προβλημάτων που άπτονται συγκεκριμένων κοσμολογικών προτύπων, τόσο σε κλασσικό όσο και σε κβαντικό επίπεδο.Συγκεκριμένως, παρουσιάζονται οι κάτωθι ενότητες:α) Κανονική (a la Dirac) Ανάλυση της Βαρύτητος και η εξιδείκευση στην περίπτωση της χωρικής ομογένειας β) Αυτομορφισμοί και Άλγεβρες Lie μέχρι 4 διαστάσεις, για απλώς μεταβατική αλλά και για πολλαπλώς μεταβατική δράση της ομάδος Lie) γ) Αναλλοίωτη (με γεωμετρικούς όρους) περιγραφή των χωρικώς ομογενών χώρων σε 3 και 4 διαστάσειςδ) Κβάντωση των προτύπων Bianchi I (μετά ή άνευ κοσμολογικής σταθεράς), VI_{0}, VII_{0} ενώ υπάρχουν και τρία παραρτήματα: Στοιχεία Θεωρίας Εμβαπτισμένων Επιφανειών, Γεννήτωρες Αυτομορφισμών συγκεκριμένων Aλγεβρών Lie και Riemannian γεωμετρία του mini-super-space της Κανονικής Αναλύσεως της Βαρύτητος.
Μέτρηση δεικτών οξειδωτικού στρες σε ιστούς και αίμα αρουραίων μετά από χορήγηση μείγματος φυτοφαρμάκων και συντηρητικών τροφίμων σε μικρές δόσεις, για μεγάλο χρονικό διάστημα
Authors: Φουντουκίδου Πολυξένη
Published: November 2021

Η μακροχρόνια έκθεση του ανθρώπου σε ξενοβιοτικές ουσίες επιφέρει αυξημένο κίνδυνο εμφάνισης διαφόρων νόσων. Πολλές έρευνες έχουν πραγματοποιηθεί για τη μελέτη της επίδρασης της μακροχρόνιας έκθεσης μεμονωμένων χημικών ουσιών σε χαμηλές δόσεις στην οξειδοαναγωγική κατάσταση διαφόρων οργανισμών. Η ιδέα της χορήγησης ενός μείγματος χημικών ουσιώνσε δόσεις μικρότερες του NOAEL (No observed adverse effect level) που παρουσιάζεται στην πειραματική αυτή μελέτη είναι πρωτοποριακή. Με τη μελέτη αυτή προσεγγίστηκε η προσομοίωση κινδύνου σε ρεαλιστικά σενάρια (real-life risk simulation). Σκοπός της παρούσας διατριβής ήταν να αξιολογηθεί η επίδραση που έχει ένα μείγμα ξενοβιοτικών ουσιών που χορηγήθηκε για μεγάλο χρονικό διάστημα σε συγκεντρώσεις χαμηλότερες από το NOAEL, στο οξειδοαναγωγικό προφίλ επιμύων. Για το σκοπό αυτό χρησιμοποιήθηκαν 40 επίμυες στους οποίους χορηγήθηκε για 18 μήνες, μείγμα 13 χημικών ουσιών (καρβαρύλιο, διμεθοϊκό, γλυφοσικό, μεθομυλεστέρας, μεθυλοπαραθείον, τριαδιμεθόνη, ασπαρτάμη, βενζοϊκό νάτριο, τετραοξικό δινάτριο αιθυλενοδιαμίνης (EDTA), αιθυλοπαραβένιο, βουτυλοπαραβένιο, διφαινόλη Α και αραβικό κόμμι) σε 3 δόσεις (μικρή, μεσαία, μεγάλη).Στους 6, 12 και 18 μήνες πραγματοποιήθηκε μέτρηση βιοδεικτών οξειδοαναγωγής στο αίμα ενώ στους 18 μήνες και στους ιστούς των ζώων. Σύμφωνα με τα αποτελέσματα των βιοδεικτών του αίματος στους 6 και 12 μήνες η έκθεση στη μικρή συγκέντρωση του μείγματος και στους 18 μήνες στη μικρή και στη μεσαία συγκέντρωση προκάλεσε φυσιολογικές προσαρμογές, ενισχύοντας τον αντιοξειδωτικό μηχανισμό. Αντίθετα, η έκθεση στο μείγμα στη μεγαλύτερη δόση στους 18 μήνες προκάλεσε σημαντική διαταραχή στην οξειδοαναγωγική ισορροπία του αίματος και των ιστών, επομένως οξειδωτικό στρες. Η εργασία αυτή καταδεικνύει ότι η χρόνια χορήγηση ξενοβιοτικών που εκτίθεται ο άνθρωπος στην καθημερινότητά του, ακόμα και σε πολύ μικρές συγκεντρώσεις προκαλεί οξειδωτικό στρες. Επομένως, με βάση τα δεδομένα αυτής αλλά και άλλων παρόμοιων μελετών προκύπτει ότι ίσως θα πρέπει να επανεξεταστούν οι διαδικασίες κατά τις οποίες ορίζονται οι επιβλαβείς και οι ακίνδυνες δόσεις διαφόρων ξενοβιοτικών για τον άνθρωπο.
Προβλήματα συγκρότησης και κριτικής της συνείδησης στο κεφάλαιο του Marx
Authors: Φωλίνας Νικόλαος
Published: November 2021

Στην παρούσα έρευνα επιχειρείται μια πολιτική – θεωρητική εξέταση στο κατ’ εξοχήν ώριμο μαρξικό έργο, το Κεφάλαιο. Κεντρική προβληματική της έρευνας είναι η διερεύνηση πτυχών σχετικά με το ζήτημα της δυνατότητας συγκρότησης επαναστατικής συνείδησης του εργασιακού υποκειμένου στον πρώτο τόμο του Κεφαλαίου. Ο Marx, παρακολουθώντας τις αναπτύξεις των Kant και Hegel από τα πρώτα του κείμενα, οδηγείται στα χειρόγραφα που έγιναν γνωστά με τον τίτλο Γερμανική Ιδεολογία σε μια (υλιστική) αντίληψη που θεωρεί ως βασικό παράγοντα κοινωνικοποίησης στην ιστορία τις παραγωγικές δυνάμεις και την ανάπτυξή τους. Η εγγύτερη όμως εξέταση αυτής της μαρξικής αντίληψης θεωρούμε ότι έχει σαν προνομιακό τόπο διερεύνησης το Κεφάλαιο: εδώ η ανάλυση των οικονομικών κατηγοριών μπορεί να προσεγγιστεί ταυτόχρονα ως ανάλυση που οριοθετεί μορφές συνείδησης, καθώς οι οικονομικές κατηγορίες θεωρούνται από τον Marx ως «κοινωνικά ισχύουσες, δηλαδή αντικειμενικές νοητικές μορφές των σχέσεων παραγωγής».Η παρούσα εργασία έθεσε σαν στόχο να διερευνήσει προβλήματα που σχετίζονται με τη συγκρότηση και την κριτική της συνείδησης στο Κεφάλαιο του Μαρξ εν γένει. Κάτι τέτοιο οδήγησε στην μελέτη του κυρίως σώματος του Κεφαλαίου από κοινού με τη σχετική βιβλιογραφία. Η προβληματική της συνείδησης αφενός αφορούσε ένα μεγάλο τμήμα της μαρξικής ανάλυσης μέσα από την ανακατασκευή των κειμένων αφετέρου όμως, και με δεδομένο το τεράστιο εύρος, αποφασίστηκε ο περιορισμός σε επιμέρους θεματικές αυτής της προβληματικής. Ως εκ τούτου, από την μελέτη της συναφούς βιβλιογραφίας και στην διαδικασία συγκεκριμενοποίησης του ερωτήματος ανέκυψε η προβληματική της δυνατότητας θεμελίωσης επαναστατικής συνείδησης στο magnum opus του Marx. Για την υποστήριξη αυτής της δυνατότητας παρακολουθήσαμε τον τρόπο συγκρότησης και εμπλοκής του εργασιακού υποκειμένου στην κεφαλαιοκρατική διαδικασία παραγωγής. Αυτό λαμβάνει χώρα σε δύο μέρη (ένα για κάθε μορφή άντλησης υπεραξίας), το καθένα από τα οποία χωρίζεται σε δύο κεφάλαια. Η βασική θέση που υποστηρίζεται είναι η εξής: στην καθαυτό παραγωγική διαδικασία του κεφαλαίου, στις αναλύσεις για την παραγωγή της απόλυτης και της σχετικής υπεραξίας, είναι δυνατή η ανακατασκευή μιας προβληματικής, που συνδέει την ανάπτυξη της συνείδησης του εργασιακού υποκειμένου με την κίνηση της μαρξικής έκθεσης που κατευθύνεται προς τη δυνατότητα διάρρηξης της κεφαλαιοκρατικής μορφής. Αυτό σημαίνει όμως ότι μπορεί να εντοπιστεί σε αυτές τις αναλύσεις μια συστηματική γραμμή ανάπτυξης του εργασιακού υποκειμένου, που κινείται παράλληλα προς την ανάπτυξη του πραγματικού υποκειμένου της κεφαλαιοκρατικής διαδικασίας, δηλαδή του κεφαλαίου.
Μεταβολές κιρκάδιων ρυθμών σε ασθενείς με κρανιοεγκεφαλικές κακώσεις
Authors: Δανέβα Ελένη
Published: November 2021

Εισαγωγή: Υπάρχουν στοιχεία που υποδηλώνουν ότι οι διακυμάνσεις της κοριτζόλης και των ζωτικών σημείων μπορούν να εκδηλωθούν κατά τη διάρκεια της πορείας της ήπιας Κρανιοεγκεφαλικής Κάκωσης (ήπια ΚΕΚ).Σκοπός: Η διερεύνηση των διακυμάνσεων της κορτιζόλης και των ζωτικών σημείων κατά τη διάρκεια της οξείας φάσης της ήπιας ΚΕΚ μεταξύ νοσηλευομένων ασθενών.Μέθοδος: 30 συμμετέχοντες (19 ασθενείς με ήπια ΚΕΚ και 11 ως ομάδα ελέγχου) εξετάστηκαν για τις διακυμάνσεις της δυναμικής της κορτιζόλης σιέλου, του καρδιακού ρυθμού (ΚΡ), της συστολικής αρτηριακής πίεση (ΣΑΠ), της διαστολικής αρτηριακής πίεσης (ΣΑΠ), της μέσης αρτηριακής πίεσης (ΜΑΠ) και της θερμοκρασίας σώματος για 4 διαδοχικές ημέρες. Επίσης, οι συμμετέχοντες συμπλήρωσαν την Κλίμακα Αϋπνίας Αθηνών και την Κλίμακα Υπνηλίας Epworth προκειμένου να εντοπισθούν τυχόν διαταραχές ύπνου.Αποτελέσματα: Οι ασθενείς είχαν αυξημένα επίπεδα κορτιζόλης σε σχέση με την ομάδα ελέγχου (μέγιστα επίπεδα στις 8 πμ και χαμηλότερα επίπεδα στις 12 πμ), καθώς και αυξημένα επίπεδα για τις περισσότερες φυσιολογικές παραμέτρους. Η ΜΑΠ ήταν σημαντικά υψηλότερη μεταξύ των ασθενών καθ’ όλη την περίοδο μετρήσεων και η Θερμοκρασία σώματος ήταν αυξημένη στους ασθενείς σε σύγκριση με την ομάδα ελέγχου σε σχεδόν όλες τις μετρήσεις της πρώτης και της δεύτερης ημέρας. Ο μέσος ΚΡ είχε μια αυξητική τάση μεταξύ των ασθενών χωρίς όμως σημαντική στατιστική διαφορά. Οι βαθμολογίες υπνηλίας και αϋπνίας αρχικά ήταν σημαντικά υψηλότερες στους ασθενείς σε σχέση με την ομάδα ελέγχου, αλλά η διαφορά εξομαλύνθηκε έως την ημέρα 4.Συμπεράσματα: Η αύξηση των απόλυτων τιμών της κορτιζόλης και των ζωτικών σημείων υποδηλώνει ότι κατά την οξεία φάση της ήπιας ΚΕΚ ενεργοποιείται μια στρεσογόνος διαδικασία που ενδεχομένως επηρεάζει την ποιότητα ύπνου.
Μελέτη δόσεων ακτινοβολίας από γεγονότα της έντασης της κοσμικής ακτινοβολίας στο γεωδιάστημα
Authors: Τεζάρη Αναστασία
Published: November 2021

Τα τελευταία χρόνια παρατηρείται μεγάλη αύξηση στις αεροπορικές πτήσεις και στις επανδρωμένες διαστημικές αποστολές. Καθώς η κατάσταση έκθεσης στην κοσμική ακτινοβολία στον εναέριο και διαστημικό χώρο είναι διαφορετική σε σχέση με αυτήν του επίγειου χώρου, κρίνεται απαραίτητη η αξιολόγηση των επιπτώσεων του Διαστημικού Καιρού στην υγεία των πληρωμάτων αεροσκαφών και διαστημικών σκαφών. Με τη χρήση του αξιολογημένου εργαλείου DYASTIMA / DYASTIMA-R, πραγματοποιήθηκαν Monte Carlo προσομοιώσεις για τον υπολογισμό του ρυθμού ισοδύναμης δόσης περιβάλλοντος κατά τη διάρκεια των δύο τελευταίων ηλιακών κύκλων 23 και 24 (1996 έως 2019). Οι υπολογισμοί πραγματοποιήθηκαν για διάφορες γεωγραφικές συντεταγμένες και κατώφλια μαγνητικής δυσκαμψίας και για διάφορα ατμοσφαιρικά ύψη στη διάρκεια διαφόρων φάσεων της ηλιακής δραστηριότητας. Στις προσομοιώσεις αυτές περιλαμβάνονται και σενάρια «ακραίων» περιπτώσεων. Με βάση τα παραπάνω αποτελέσματα, έγινε μία εκτίμηση της έκθεσης σε κοσμική ακτινοβολία για διάφορες πτήσεις προς διεθνείς προορισμούς με σημείο αναχώρησης την Αθήνα, χρησιμοποιώντας ένα απλοποιημένο προφίλ πτήσης. Τέλος, πραγματοποιήθηκε μία πρώτη προσπάθεια υπολογισμού δόσεων ακτινοβολίας στις ατμόσφαιρες άλλων πλανητών του ηλιακού μας συστήματος, και πιο συγκεκριμένα της Αφροδίτης και του Άρη.